Nafarroako Parlamentuko Mahaiak, 2021eko martxoaren 22an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, hurbileko merkataritzari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko martxoaren 22an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa de Simón Caballerok, Legebiltzarreko Erregelamenduan ezarritakoaren babesean, honako galdera hau egin du, hurrengo Osoko Bilkuran ahoz erantzun dakion.

Bizi dugun krisi ekonomiko eta sanitarioa eragin latza izaten ari da merkataritzaren sektorean; bereziki, hurbileko merkataritzan.

Nafarroako saltokien % 72,10ek pairatu dute jaitsiera salmentetan urtebete honetan zehar. Merkataritzan gehien kaltetu den sektorea ekipamendu pertsonalarena izan da: arropa, zapatak, osagaiak, bitxiak, imitaziozko bitxiak, optikak, eta abar.

Etorkizuna ez da batere itxaropentsua, sektoreak aurreikusten baitu Nafarroako saltokien % 15,18 itxiko direla heldu diren bederatzi hilabeteotan.

Sektore horrek 21.600 pertsonari baino gehiagori ematen dienez lana, uste dugu hurbileko saltokiei laguntzeko jarduketa plan bat ezarri beharra dagoela ezinbestez –bereziki, ekipamendu pertsonalaren sektoreari: arropa, zapatak, osagaiak, bitxiak, imitaziozko bitxiak, optikak, eta abar–, sektorearen bideragarritasuna bermatzeko eta kalitatezko enplegu egonkorra babesteko.

Galdera:

Garapen Ekonomiko eta Enpresarialeko Departamentuak zer eginen du hurbileko merkataritzaren bideragarritasuna –bereziki, ekipamendu pertsonalaren sektorearena: arropa, zapatak, osagaiak, bitxiak, imitaziozko bitxiak, optikak, eta abar– bermatzeko eta kalitatezko enplegu egonkorra babesteko?

Iruñean, 2021eko martxoaren 17an

Foru parlamentaria: Marisa De Simón Caballero